**Studijos VU EF KOKYBĖS VADYBOS magistro programoje – vertingos, įdomios ir atveriančios plačias galimybes**

**Elžbieta Ratiuk**

2013-2015 m. VU EF Kokybės vadybos magistro programos absolventė

Kokybės vadyba susidomėjau dar bakalauro studijose – studijuodama tarptautinio turizmo verslą, kai profesorius Juozas Ruževičius labai sudomino jo dėstomo dalyko turiniu, kuris apima labai platų asmenybės ugdymo, profesinio augimo ir žinių panaudojimo spektrą. Visada norėjau dirbti svetingumo verslo paslaugų kokybės gerinimo srityje, todėl Kokybės vadybos magistro programa buvo tikslingas pasirinkimas mano gyvenimo profesiniams tikslams pasiekti. VU EF Kokybės vadybos (KV) magistro programoje dėstomi dalykai yra įdomūs ir reikalingi, viskas siejama su praktiniais pavyzdžiais ir užduotimis, kad informacija būtų įsisavinama geriau. *KV programos dėstytojai yra savo srities profesionalai, kurie pritaiko dėstomą informaciją prie greitai kintančios verslo aplinkos, o skaitydami atitinkamus kursus remiasi ne tik giliomis teorinėmis žiniomis, bet ir savo praktinės-konsultacinės veiklos gilia patirtimi.*

Studijų metu KV programos studentai yra skatinami dalyvauti mokslinėse konferencijose, tarptautinėse mainų programose ir kituose skelbiamuose konkursuose. Savo studijų KV programoje metu aš atlikau 3 mėnesių Erasmus praktiką Italijoje, kurios viešbutyje padėjau sukurti Kokybės vadovą pagal tarptautinius ISO 9001 ir ISO 14001 standartus. Skaičiau pranešimą savo magistro darbo tema „ Darniosios plėtros principų taikymas tarptautinių grandinių viešbučiuose Lietuvoje“ Respublikinėje magistrantų ir doktorantų mokslinėje konferencijoje „Europos Sąjungos ūkio procesai ir tendencijos“ Vytauto didžiojo universitete. Su prof. J. Ruževičiumi recenzuojamame leidinyje „Verslo ir teisės aktualijos“ publikavome bendrą mokslinį straipsnį mano magistro darbo tyrimo rezultatų pagrindu („*Kokybės vadybos ir darniosios plėtros priemonių taikymo tarptautinių grandinių viešbučiuose tyrimas“*, 2014, Vol. 9, p. 88-108, ISSN 1822-9530).

Po KV magistrantūros studijų baigimo gavau pakvietimą atlikti Erasmus absolventų praktiką Vokietijos įmonėje *Institute for Hospitality Assurance Certification GmbH*, kuri vykdo užsakomuosius vidinius viešbučių auditus lyderiaujančiai Skandinavijos kelionių grupei Primera Travel Group. 6 mėnesius praleidau Maltoje, kur įsikūręs įmonės Operacijų padalinys. Tai buvo puiki galimybė pritaikyti mano abiejų studijų pakopų žinias. Dėl mano plataus profilio žinių kokybės vadybos ir apgyvendinimo verslo srityse po apmokymų ir praktinių užduočių buvau atrinkta atlikti išvykstamuosius auditus kitose šalyse. Per visą laikotarpį patikrinau iš viso 103 viešbučius šiose poilsinių kelionių kryptyse: Malta, Madeira, Azorai, Kreta, Rodas, Gran Kanarija, Lanzarotė, Eilatas. Mano Kokybės vadybos magistro išsilavinimas, magistro darbas ir mokslinė publikacija jo pagrindu buvo pagrindinis faktorius, kad buvau pakviesta dalyvauti šiame unikaliame projekte. Galimybė priimti atsakingus sprendimus ir darbas su auščiausio lygio viešbučių vadovais dar labiau motyvuoja siekti karjeros užtikrinant kokybę svetingumo versle.

Esu įsitikinusi, kad studijos VU Kokybės vadybos magistro programoje ženkliai prisidėjo tiek prie mano profesinio, tiek prie asmeninio tobulėjimo.

Absolventams, svarstantiems kur tęsti studijas, nuoširdžiai rekomenduoju rinktis VU Ekonomikos fakulteto Kokybės vadybos magistro programą. Čia Jūsų laukia profesionalūs dėstytojai, pusiau formali mokymo aplinka ir didelės veiklos galimybės, jei tik patys to panorėsite.

Pagarbiai bei linkėdama sėkmes dėstytojams, dabartiniams KV magistrantams ir būsimiesiems šios programos klausytojams,

**KV programos absolventė ELŽBIETA**

2015 m. rugpjūčio 9 d.